Lørdag aften modtog Nordjyllands Politi en henvendelse fra flygtningecentret i Ranum. Her var otte tjetjenere dukket op og havde bedt om asyl. De seks af dem kom fra samme familie, heraf var fire børn. Ifølge vagtchef hos Nordjyllands Politi, Michael Elkjær, var tjetjenerne selv kørt til Ranum i bil og havde taget kontakt til flygtningecentret. Asylansøgerne blev sat på en bus og sendt til Aalborg, hvor de blev indlogeret på et hotel. Søndag er mandskab fra Nordjyllands Politi sat til at tage sig af sagsbehandlingen - og senere skal de otte asylansøgere sendes til Sandholmlejren. Tjetjenerne er ikke de eneste, der har søgt asyl i Nordjylland i det seneste døgn. Lidt over midtnat natten til søndag fik politiet en henvendelse fra togpersonale i et tog på vej mod Hobro. Politiet kørte ud til toget, hvor en nigeriansk mand sagde "asyl". Så også han blev taget med til Aalborg, så politiet kunne tage sig af sagen. Vagtchef Michael Elkjær forventer, at også den nigerianske mand bliver sendt til Center Sandholm i løbet af søndagen.

Opsummering:
Nordjyllands Politi har fået travlt med at tage sig af sager om asyl, efter hele ni asylansøgere er kommet til landsdelen i det seneste døgn.